Document ID: 32013D0188

KOMMISSIONENS GENNEMFØRELSESAFGØRELSE
af 18. april 2013
om årsrapporter om ikke-diskriminerende kontrol foretaget i henhold til Rådets forordning (EF) nr. 1/2005 om beskyttelse af dyr under transport og dermed forbundne aktiviteter og om ændring af direktiv 64/432/EØF og 93/119/EF og forordning (EF) nr. 1255/97
(meddelt under nummer C(2013) 2098)
(EØS-relevant tekst)
(2013/188/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1/2005 af 22. december 2004 om beskyttelse af dyr under transport og dermed forbundne aktiviteter og om ændring af direktiv 64/432/EØF og 93/119/EF og forordning (EF) nr. 1255/97 (1), særlig artikel 30, stk. 2, og
ud fra følgende betragtninger:
(1)
Forordning (EF) nr. 1/2005 fastsætter regler for transport af levende hvirveldyr, som finder sted i Unionen, herunder de specifikke former for kontrol, som embedsmænd skal foretage af sendinger, der ankommer til eller forlader Unionens toldområde. I henhold til artikel 27, stk. 1, i forordning (EF) nr. 1/2005 skal den kompetente myndighed ved hjælp af ikke-diskriminerende kontrol af dyr, transportmidler og ledsagedokumenter (»ikke-diskriminerende kontroller«) kontrollere, at forskrifterne i denne forordning er overholdt.
(2)
Derudover fastsættes det i artikel 27, stk. 2, i forordning (EF) nr. 1/2005, at medlemsstaterne senest den 30. juni hvert år skal forelægge Kommissionen en årsrapport for det foregående år om den ikke-diskriminerende kontrol (»årsrapporter«). Rapporten skal ledsages af en analyse af de alvorligste konstaterede mangler samt en handlingsplan til afhjælpning heraf.
(3)
I beretning fra Kommissionen til Europa-Parlamentet og Rådet om virkningerne af Rådets forordning (EF) nr. 1/2005 om beskyttelse af dyr under transport (2), overvejedes det, om der burde vedtages gennemførelsesbestemmelser vedrørende kontroller, som skal gennemføres af de kompetente myndigheder i medlemsstaterne i overensstemmelse med artikel 27, stk. 1, i forordning (EF) nr. 1/2005.
(4)
Denne beretning konkluderede også, at rapporteringsordningens struktur bør harmoniseres yderligere, da det ville give bedre og mere sammenlignelige data.
(5)
Denne afgørelse bør derfor fastlægge en harmoniseret blanket til årsrapporterne, og for at reducere den administrative byrde for medlemsstaterne bør den også indeholde bestemmelser om, at årsrapporterne indsendes elektronisk til Kommissionen.
(6)
Ikke-diskriminerende kontroller foretages af den kompetente myndighed på forskellige stadier af en transport. De udføres før afgang, under transporten, ved ankomsten til bestemmelsesstedet og efter transportens afslutning. Under en ikke-diskriminerende kontrol kan den kompetente myndighed udføre en række kontroller for at kontrollere overholdelsen af EU-lovgivningen. Dette kan omfatte kontrol af, at dyrene er egnede til at blive transporteret, kontrol af om transportmidlet opfylder kravene i EU-lovgivningen, eller om transportøren har de nødvendige tilladelser. Transportvirksomheden kan underrettes på forhånd.
(7)
Transportvirksomheder forventer ofte, at ikke-diskriminerende kontrol vil blive udført før afrejse for lange transporter mellem medlemsstaterne og til og fra tredjelande og efter ankomsten til bestemmelsesstedet, når det er et slagteri, og sådanne ikke-diskriminerende kontroller omfatter ofte kontrol af et stort antal dyr. Derfor bør de ikke-diskriminerende kontroller i årsrapporterne angives særskilt fra stikprøvekontroller og risikobaserede ikke-diskriminerende kontroller, som normalt ikke er forudset, og kan omfatte et mindre antal dyr.
(8)
Ikke-diskriminerende kontroller før og under transporten omfatter kontrol af ethvert ledsagedokument, der skal stilles til rådighed for den kompetente myndighed, der udfører kontrollen. Disse ikke-diskriminerende kontroller bør opgøres adskilt fra ikke-diskriminerende kontroller foretaget efter afslutningen af en transport, som omfatter kontrol af logbøger eller udskrifter fra navigationssystemer, med det ene formål at kontrollere overholdelse af de krav, der er omhandlet i punkt 1.4, 1.5, 1.7 og 1.8 i afsnit 1 i kapitel V i bilag I til forordning (EF) nr. 1/2005 om transporttider og hvileperioder.
(9)
Med henblik på at sikre en korrekt sammenligning mellem de oplysninger, der indsamles ved ikke-diskriminerende kontroller, bør denne afgørelse derfor fastsætte, at tre forskellige typer af ikke-diskriminerende kontrol angives særskilt i forbindelse med årsrapporterne. Disse tre typer af ikke-diskriminerende kontroller bør omfatte: a) ikke-diskriminerende kontroller udført på afgangsstedet før dyrene transporteres over lange afstande mellem medlemsstaterne og til og fra tredjelande, og efter at de er læsset af transportmidlet på bestemmelsesstedet, når det er et slagteri, b) ikke-diskriminerende kontroller, der udføres under transporten, og c) ikke-diskriminerende kontroller foretaget efter afslutningen af transporten for at kontrollere overholdelsen af transporttider og hvileperioder.
(10)
I en ikke-diskriminerende kontrol kan den kompetente myndighed kontrollere et eller flere af dyrene, transportmidlerne og ledsagedokumenterne. Resultaterne af den ikke-diskriminerende kontrol kan resultere i, at tilfælde af manglende overholdelse af kravene i forordning (EF) nr. 1/2005 afsløres af den kompetente myndighed, og i initiativer, som myndigheden iværksætter for at løse problemer med manglende overholdelse. En korrekt sammenligning af resultatet af sådanne ikke-diskriminerende kontroller i medlemsstaterne kræver, at de opgøres og indberettes på en ensartet måde.
(11)
Nærværende afgørelse bør gælde fra den 1. januar 2015 for at give medlemsstaterne tilstrækkelig tid til at tilpasse deres nationale dataindsamlingssystemer til de oplysninger, der skal indgå i årsrapporterne i overensstemmelse med denne afgørelse.
(12)
Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE AFGØRELSE:
Artikel 1
Formål og anvendelsesområde
Denne afgørelse fastsætter regler for de årsrapporter om ikke-diskriminerende kontroller, som medlemsstaterne skal forelægge Kommissionen senest den 30. juni hvert år i overensstemmelse med artikel 27, stk. 2, i forordning (EF) nr. 1/2005 (»årsrapporterne«).
Disse regler vedrører de oplysninger, der skal gives af medlemsstaterne i årsrapporterne om de ikke-diskriminerende kontroller af dyr, transportmidler og ledsagedokumenter, der gennemføres af den kompetente myndighed i overensstemmelse med artikel 27, stk. 1, i forordning (EF) nr. 1/2005 (»ikke-diskriminerende kontroller«), og den måde, hvorpå de skal fremsendes til Kommissionen.
Artikel 2
Oplysninger, der skal indgå i årsrapporterne, og blanket
1. Årsrapporterne skal indeholde følgende oplysninger om ikke-diskriminerende kontroller, opdelt efter dyreart og efter type af ikke-diskriminerende kontrol, og som anført i bilag I til nærværende afgørelse og i de forklarende bemærkninger i bilag II til nærværende direktiv:
a)
det samlede antal af de forskellige typer af ikke-diskriminerende kontrol foretaget af den kompetente myndighed, inden for hvilke dyr, transportmidler og ledsagedokumenter er blevet kontrolleret, jf. del 2, tabel 1, afsnit A, i bilag I og del 1 i bilag II
b)
det antal dyr, transportmidler og ledsagedokumenter, der rent faktisk er blevet kontrolleret af den kompetente myndighed under ikke-diskriminerende kontroller, jf. del 2, tabel 1, afsnit B, i bilag I, som kun skal omfatte:
i)
antal dyr, der er blevet fysisk kontrolleret
ii)
antal transportmidler, der er blevet fysisk kontrolleret; kontroller, som er en del af en godkendelsesprocedure i overensstemmelse med artikel 7 i forordning (EF) nr. 1/2005, skal dog ikke være omfattet
iii)
antal ledsagedokumenter, som omhandlet i artikel 4, stk. 2, og artikel 6, stk. 1, 5, 8 og 9, i forordning (EF) nr. 1/2005 og i punkt 5 og 8 i bilag II dertil, som er blevet stillet til rådighed for den kompetente myndighed og undersøgt af denne.
Hvis mere end ét ledsagedokument er blevet kontrolleret under en kontrol, kan dette betragtes som en kontrol af ét dokument
c)
kategorien og antallet af tilfælde af manglende overholdelse af kravene i forordning (EF) nr. 1/2005, som er konstateret af den kompetente myndighed under ikke-diskriminerende kontroller, jf. del 2, tabel 2, i bilag I og del 2 i bilag II til denne afgørelse
d)
kategorien og antallet af foranstaltninger, der træffes af den kompetente myndighed, efter at der er konstateret tilfælde af manglende overholdelse af kravene i forordning (EF) nr. 1/2005, jf. del 2, tabel 3, i bilag I og del 3 i bilag II til denne afgørelse
e)
en analyse af de alvorligste konstaterede mangler fundet under de ikke-diskriminerende kontroller og en handlingsplan til afhjælpning heraf, jf. del 3 i bilag I.
2. Årsrapporten skal indsendes til Kommissionen i elektronisk form i overensstemmelse med den i bilag I omhandlede blanket til den årlige rapport og udfyldes i overensstemmelse med de forklarende bemærkninger i bilag II.
Artikel 3
Anvendelse
Denne afgørelse finder anvendelse fra 1. januar 2015.
Artikel 4
Adressater
Denne afgørelse er rettet til medlemsstaterne.
Udfærdiget i Bruxelles, den 18. april 2013.

Labels: 12
3
8
6